Dúirt Aire Stáit na Gaeltachta le Nuacht RTÉ/TG4 go leagfar dualgas réachtúil ar eagrais Stáit ainmneacha daoine a litriú go cruinn i nGaeilge nuair a leasófar Acht na dTeangacha Oifigúla agus go mbeidh orthu an teicneolaíocht chuí a fháil chuige sin.

Foilseofar ceannteidil leasaithe Acht na dTeanga Oifigiúla sa samhradh.

Bhí an tAire Stáit Seán Kyne ag labhairt i bhfianaise rialú an Choimisinéara Cosanta Sonraí nach bhfuil "ceart absalóideach" ag daoine go gcuirfí an síneadh fada ar a n-ainmneacha. Baineann an rialú le cás a thug an léiritheoir teilifíse Ciarán Ó Cofaigh a dúirt gur mór an náire an rialú.

Ghearáin Ciarán Ó Cofaigh gur sáraíodh a chearta nuair a fágadh na síntí fada ar a ainm ar lár agus cóir leighis á cur air in Ospidéal Choláiste na hOllscoile, Gaillimh. Dúirt Feidhmeannacht na Seirbhíse Sláinte leis nach nglacfadh córas ríomhaireachta an ospidéil le síntí fada.

Sa rialú a rinne an Coimisinéir, dúradh nach bhfuil "ceart absalóideach" ag saoránaigh go gcuirfí an síneadh fada ar a n-ainmneacha agus go gcaithfí gach cás a mheas de réir na gcúinsí ar leith a bhain le hábhar.

Rinne an Cofach gearán leis an gCoimisinéir Cosanta Sonraí ar an mbonn go raibh an Rialachán Ginearálta maidir le Cosaint Sonraí á shárú ag comhlachtaí poiblí agus príobháideacha faoin síneadh fada a fhágáil ar lár.

Dúirt sé go bhfuil sé ag lorg comhairle dlí maidir le hachomharc a dhéanamh in aghaidh rialú an Choimisinéara.

Dúírt an t-abhcóide Dáithí Mac Cárthaigh inniu go bhfuil sé den tuairim go bhféadfaí an cheist a réiteach i gcúirteanna na hEorpa mura dtiocfar ar réiteach sásúil anse.